Amanda Gorman

Amanda S. C. Gorman (sündinud 7. märtsil 1998) on Ameerika Ühendriikide luuletaja ja aktivist Los Angelesest. Gorman kirjutab peamiselt ühiskondlikel teemadel. 2017. aastal sai temast esimene USA riiklik noorpoeet-laureaat (National Youth Poet Laureate), 2021. aasta 20. jaanuaril esines ta president Joe Bideni ametissevannutamisel luuletusega "The Hill We Climb" ('mägi, millele me ronime').

Lapsepõlv ja haridus 
Gorman on pärit Los Angelesest, õpetajast üksikema Joan Wicksi kolmelapselisest perekonnast. Tal on kaksikõde Gabrielle, kes on aktivist. Enda sõnul kasvas Gorman üles suuresti televisioonivabalt. Lapsena oli tal kõnehäire. Enda kirjeldust mööda oli ta "kummaline laps", kellele meeldis lugeda ja kirjutada ning keda ema selles julgustas. Gorman on öelnud, et tal on kõnetajuhäire (auditory processing disorder) ja ta on helide suhtes ülitundlik.

Gorman õppis Santa Monica erakoolis New Roads. Keskkoolis sai ta Milken Family Foundationi kolledžistipendiumi ja õppis seejärel sotsioloogiat Harvardi Kolledžis. Harvardis sai temast 2017. aasta aprillis USA esimene riiklik noorpoeet-laureaat (National Youth Poet Laureate). Ta valiti välja viie finalisti seast. 2017. aastal võitis Gorman meediafirma OZY 10 000 USA dollari suuruse grandi konkursi "OZY Genius Awards" raames.

Luule ja aktivism

Gormani looming ja aktivism keskendub ühiskondlikele teemadele nagu rõhumine, feminism, rassiprobleemid, marginaliseerimine ja Aafrika diasporaa. Gormani sõnul sai ta innustust ÜRO noorsoodelegaadiks saamiseks 2013. aastal, kui nägi Pakistani nobelisti Malala Yousafzai kõnet. 2014. aastal valiti Gorman Los Angelese noorpoeet-laureaadiks. 2015. aastal avaldas ta luulekogu "The One for Whom Food Is Not Enough". 

Gorman on mittetulundusühingu One Pen One Page rajaja, mis korraldab noorte kirjandus- ja juhtimisprogrammi. 2017. aastal sai temast esimene noorpoeet, kes avas Kongressi Raamatukogu kirjandushooaja, ning ta on lugenud oma luulet MTVs. Morgani Raamatukogu ja Muuseum omandas tema luuletuse "In This Place (An American Lyric)" ja lisas selle 2018. aastal ekspositsiooni Elizabeth Bishopi teoste läheduses. 2017. aastal sai Gormanist esimene kirjanik, keda esitleti XQ Instituudi kuu raamatu programmis, kus igakuiselt jagatakse tasuta Z-põlvkonna lemmikteoseid. Sporditarvete firma Nike tellimusel kirjutas ta pühendusteose mustanahalistele sportlastele. Tal on raamatuleping kirjastusega Viking Children's Books kahe laste pildiraamatu jaoks. 

2017. aastal ütles Gorman, et tahab 2036. aastal presidendiks kandideerida.

2020. aasta mais osales Gorman veebisarjas "Some Good News", mida juhtis John Krasinski, kus ta kohtus virtuaalselt Oprah Winfreyga.

President Joe Bideni ametissevannutamisel 20. jaanuaril 2021 esitas Amanda Gorman oma luuletuse "The Hill We Climb", olles noorim presidendi ametisse vannutamisel esinenud luuletaja USA ajaloos. Gormanit soovitas tseremooniale Joe Bideni abikaasa, kirjandusprofessor Jill Biden. Pärast 6. jaanuaril 2021 Washingtonis toimunud mässu muutis Gorman luuletuse teksti, et kajastada ka rünnakut Kapitooliumile. Tseremooniaeelsel nädalal ütles Gorman ajalehe The Washington Post kirjanduskriitikule Ron Charlesile: "Ma loodan, et mu luuletus esindab meie maa ühtsusehetke." ja "Oma sõnadega suudan ma kõnelda meie rahva ajaloo uuest peatükist ja ajastust."

Viited

Välislingid

 Amanda Gormani ametlik koduleht
 
 Amanda Gorman, "Mägi, millele me ronime" ERR, 21. jaanuar 2021

Ameerika Ühendriikide luuletajad
Aktivistid
Sündinud 1998